Бели хлебови
Бели хлебови, велики бели хлебови
на даскама хлебарнице,
жути путници, занети жути путници
на плочи криве улице...

Пуше се бели хлебови
ко мали снежни брегови
а гладне очи гледају
хлебове беле вребају,
за њима срца уздишу
мирисе густе удишу...
Пуше се бели хлебови
ко мали снежни брегови.

Бели хлебови, велики бели хлебови —
детињих дана сећање,
гладни путници, гледају гладни путници
кроз хладно зимско јецање...

Извор 
1928. Живот и Рад. Година 1, књ. 1, свеска 3, стр. 211.

Антун Р. Боглић